Yiwen wass deg ussan n Ṛebbi terfed yemma-tsen tadist tis tmenya, arrac ferḥen aṭas mi slan s lexbar, ḥaren melmi ara d-terbu yemma-tsen ;ttraǧun weltma-tsen am waggur n lεid. Arrac-nni uqbel ad terbu yemma-tsen, ruḥen di sebεa ɣer lexla, akken wwḍen, inṭeq umenzu yenna-asen : "Ay atmaten-iw, tikkelt-a ma terna-d yemma-tneɣ taqcict ad ṭṭfeɣ ajewwaq ad ɣenniɣ, ad ceḍḥeɣ ma terna-d aqcic wis tmanya ad ṭṭfeɣ abrid ad nnejleɣ, ad ruḥeɣ anida iyissawḍen iḍarren-iw ad awḍeɣ, anids yekteb Ṛebbi ad qqimeɣ " . Dɣa atmaten-is di setta, ddan d ṛṛay n gma-tsen nnan-as: "D ayen ik-yerḥan i yaɣ-yerḥan ula d nekkni ,ad k-netbeε anida teddiḍ ad d-neddu ula d nekkni " .Netta yuɣ lḥal, kra akken mcawaren, kra akken hedren ɣef tmeẓẓuɣt n yiwet n temɣart tamcumt. Tamɣart-a seg zik i tekreh atmaten-a tettasem seg-sen, limer tettaf ur tentettwali ara di sebεa, tettasem seg-sen.